Nafarroako Parlamentuko Mahaiak, 2019ko azaroaren 25ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista eta Geroa Bai talde parlamentarioek, Nafarroako Podemos Ahal Dugu foru parlamentarien elkarteak eta Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita arau bat taxutu eta susta dezan, erizaintzako zainketa lagungarrietako teknikariei eta osasun arloko teknikariei osasun arloko gainontzeko langileentzako ezarritako baldintza beretan lanbide-karrera aitortzeko.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko azaroaren 25ean

Lehendakaria: Unai Hualde Iglesias

MOZIOAREN TESTUA

Behean sinatzen dugun talde parlamentariook, Legebiltzarreko Erregelamenduan ezarritakoaren babesean, honako mozioa aurkezten dugu, Osoko Bilkuran eztabaidatzeko: Nafarroako Gobernua premiatzen da arau bat taxutu eta susta dezan, erizaintzako zainketa lagungarrietako teknikariei eta osasun arloko teknikariei osasun arloko gainontzeko langileentzako ezarritako baldintza beretan lanbide-karrera aitortzeko

Zioen azalpena

Nafarroako Foru Komunitateko egungo lanbide-karreraren sistema Osasun Departamentuari atxikitako langileen berariazko araubidea ezartzen duen 11/1992 Foru Legeak ezarri zuen Osasun Departamentuko nahiz haren mendeko erakunde autonomoetako osasun arloko langileei dagokienez.

Maiatzaren 9ko 7/2017 Foru Legeak, berriz, lanbide karreraren sistemaren aplikazio esparrua Osasun Departamentuari eta haren erakunde autonomoei atxiki gabeko beste osasun langile batzuentzat zabaldu zuen.

Hortaz, eskubidea zabaldu zaie Nafarroako Gobernuko departamentu guztietako eta haren erakunde autonomoetako osasun langile fakultatibo guztiei, baldin eta lanpostua jabetzan badute eta haien sarbide eta izendapenerako nahitaezkoa bada edo izan bada urriaren 20ko 11/1992 Foru Legearen eranskinean aurreikusitako “Fakultatibo espezialistak” edo “Bertze osasun fakultatiboak” izeneko estamentuetan lanpostuaren koadramenduan sartu ahal izateko osasun titulazioetako edozein edukitzea.

Baina eskubide hori ez zaie zabaldu osasun arloko langile guztiei, aitortza horretatik kanpo geratu direlako osasun arloko teknikariak eta erizaintzako zainketa lagungarrietako teknikariak.

Horregatik guztiagatik, honako erabaki proposamen hau aurkezten dugu:

Nafarroako Parlamentuak Nafarroako Gobernua premiatzen du egin beharrekoak egin ditzan, osasun arloko teknikariei eta erizaintzako zainketa lagungarrietako teknikariei lanbide-karrera aitor dakien, osasun arloko gainontzeko langileentzat ezarritako baldintza bertsuetan.

Iruñean, 2019ko azaroaren 21ean

Foru parlamentariak: Patricia Fanlo Mateo, Koldo Martínez Urionabarrenetxea, Mikel Buil García eta Marisa De Simón Caballero